Med virkning fra 7. oktober i år skal alle danske statsborgere og andre EU-borgere tjekkes meget grundigere igennem, når de krydser grænsen til Schengen. I dag sker der kun en sådan systematisk kontrol af borgere fra tredjelande ved Schengens ydre grænse.

Regeringen har nemlig tirsdag tilsluttet sig EU's forordning fra marts, der ændrer Schengens grænsekodeks. De nye regler betyder, at der skal foretages »systematisk kontrol« af alle personer, der krydser en ydre Schengen-grænse.

Konkret vil det medføre, at danskeres rødbedefarvede pas skal skannes, så personen kan blive slået op i forskellige databaser. Procestiden for hvert pascheck vil blive markant forøget, og det vil samlet set forlænge rejsetiden for passagererne.